อี-บิดดิ้งช่วยลดงบ
บัญชีกลางเผยประหยัดได้2.87หมื่นล้านช่วง5เดือน
19 เม.ย. 2559

บัญชีกลางเผยประหยัดได้2.87หมื่นล้านช่วง5เดือน
บัญชีกลางตีปี๊บ ประมูลอิเล็กทรอนิกส์ช่วยรัฐประหยัดงบเฉียด 3 หมื่นล้านในช่วง 5 เดือน
นายมนัส แจ่มเวหา อธิบดีกรมบัญชีกลาง เปิดเผยผลการจัดซื้อจัดจ้างภาครัฐด้วยอิเล็กทรอนิกส์ ตั้งแต่วันที่ 1 ต.ค. 2558-31 มี.ค. 2559 พบว่าประหยัดงบประมาณได้กว่า 2.87 หมื่นล้านบาท โดยประหยัดจากการจัดซื้อจัดจ้างด้วยวิธีอี-บิดดิ้ง (e-Bidding) จำนวน 2.82 หมื่นโครงการ ตั้งงบประมาณไว้ 2.72 แสนล้านบาท แต่จัดซื้อได้ 2.43 แสนล้านบาท หรือประหยัดเงินได้ 2.87 หมื่นล้านบาท หรือ 10.55%
สำหรับการจัดซื้อจัดจ้างด้วยวิธีอี-มาร์เก็ต (e-Market) ใช้สำหรับสินค้าไม่ซับซ้อน ที่มีวงเงินเกิน 1 แสนบาทขึ้นไป ได้ดำเนินการจัดซื้อจัดจ้างประเภทสินค้า ทั้งกระดาษ แฟ้มเอกสาร ตลับผงหมึก และยา สามารถประหยัดงบประมาณได้กว่า 50 ล้านบาท หรือคิดเป็น 18.35% จากจำนวนโครงการทั้งสิ้น 143 โครงการ ใช้วงเงินในการจัดหา 255 ล้านบาท จากงบประมาณที่ตั้งไว้ 276 ล้านบาท โดยมีสินค้าที่มีจำนวนโครงการซื้อสูงสุด 2 อันดับแรก ได้แก่ กระดาษ สามารถประหยัดงบประมาณได้กว่า 50 ล้านบาท และตลับผงหมึก สามารถประหยัดงบประมาณได้กว่า 36 ล้านบาท
“การนำระบบอี-บิดดิ้ง และอี-มาร์เก็ต มาใช้ในการจัดซื้อจัดจ้างภาครัฐจะช่วยเพิ่มประสิทธิภาพการใช้จ่ายงบประมาณของประเทศ และยกระดับความโปร่งใสของโครงการจัดซื้อจัดจ้างของภาครัฐรวมถึงการใช้งบประมาณได้อย่างคุ้มค่าเกิดประโยชน์ต่อระบบเศรษฐกิจและสร้างความสามารถภาคเอกชนในการแข่งขันมากขึ้น เพราะแต่ละส่วนราชการจะมีข้อมูลอ้างอิง ทั้งผลการจัดซื้อจัดจ้างและสัญญาที่ถูกจัดเก็บอย่างเป็นระบบด้วย” นายมนัส กล่าว